VENDIM
Nr. 1070, datë 23.12.2015

PËR KALIMIN NË PËRGJEGJËSI ADMINISTRIMI TË MINISTRISË  SË TRANSPORTIT DHE INFRASTRUKTURËS TË PRONËS “ISH - SHKOLLA E MESME TEKNOLOGJIKE”, TIRANË, DHE PËR NJË NDRYSHIM NË VENDIMIN NR. 834, DATË 13.12.2006, TË KËSHILLIT TË MINISTRAVE, “PËR MIRATIMIN E LISTËS SË PJESSHME TË INVENTARIT TË PRONAVE TË PALUAJTSHME SHTETËRORE, QË JANË NË JURIDIKSIONIN TERRITORIAL DHE ADMINISTRATIV TË BASHKISË TIRANË, TË QARKUT TË TIRANËS”
Në mbështetje të nenit 100 të Kushtetutës dhe të neneve 10, 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Transportit dhe Infrastrukturës, Këshilli i Ministrave

VENDOSI:

1. Kalimin në përgjegjësi administrimi të Ministrisë së Transportit dhe Infrastrukturës të pronës së paluajtshme shtetërore “Ish - Shkolla e Mesme Teknologjike”, të ndodhur në zonën kadastrale nr. 8260, TR-Q, R-5, 6, e cila përfshin numrat e pasurive 1/8, 1/249, 1/136 dhe 1/130, pjesa e konturuar, me sipërfaqe totale 553.88 (pesëqind e pesëdhjetë e tre pikë tetëdhjetë e tetë) m2, për t”a përdorur për nevoja urbanistike, sipas planimetrisë bashkëlidhur këtij vendimi. 
2. Prona e përmendur në pikën 1, të këtij vendimi, të hiqet nga lista e inventarit të pronave të paluajtshme shtetërore, e cila i bashkëlidhet vendimit nr. 834, datë 13.12.2006, të Këshillit të Ministrave, “Për miratimin e listës së pjesshme të inventarit të pronave të paluajtshme shtetërore, që janë në juridiksionin territorial dhe administrativ të Bashkisë Tiranë, të qarkut të Tiranës”.
3. Ministria e Transportit dhe Infrastrukturës nuk mund ta tjetërsojë pronën e përcaktuar në pikën 1, të këtij vendimi, ose t”ua japë atë në përdorim të tretëve.

4. Ngarkohen ministri i Transportit dhe Infra-strukturës, ministri i Punëve të Brendshme dhe kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama

